จี้ถามแสนรายรถคันแรกเร่งมาใช้สิทธิก่อนยกเลิก
สรรพสามิตร่อนหนังสือถามผู้ใช้สิทธิภาษีรถคันแรกที่ค้างกว่า 1 แสนราย ก่อนชง ครม.ปิดโครงการ
11 ต.ค. 2557

สรรพสามิตร่อนหนังสือถามผู้ใช้สิทธิภาษีรถคันแรกที่ค้างกว่า 1 แสนราย ก่อนชง ครม.ปิดโครงการ
นายสมชาย พูลสวัสดิ์ อธิบดีกรมสรรพสามิต เปิดเผยว่า กรมได้ทำหนังสือสอบถามผู้ขอใช้สิทธิโครงการคืนภาษีรถคันแรกของรัฐบาลชุดที่ผ่านมา ที่เหลืออยู่ 1 แสนราย และไม่มีความชัดเจนว่ายังคงต้องการใช้สิทธิอยู่หรือไม่ เพื่อให้แจ้งความต้องการและยืนยันตอบกลับมาให้กรมทราบเป็นลายลักษณ์อักษร ภายในสิ้นปี 2557 ก่อนที่จะเสนอเรื่องให้คณะรัฐมนตรี (ครม.) พิจารณาปิดโครงการในช่วงต้นปี 2558
อย่างไรก็ตาม ก่อนหน้านี้กรมเคยเตรียมเสนอให้ ครม.พิจารณาปิดโครงการไปแล้ว แต่เมื่อพิจารณาข้อกฎหมาย ปรากฏว่าไม่สามารถทำได้ เพราะผู้ขอรับสิทธิบางรายอาจจะยังต้องการใช้สิทธิขอคืนภาษีอยู่ ทำให้ฟ้องร้องเอาผิดต่อกรมได้ จึงต้องทำให้เกิดความชัดเจนว่าผู้มีสิทธิที่เหลืออยู่ต้องการใช้สิทธิอีกกี่ราย เพื่อเสนอข้อมูลให้ ครม.พิจารณา
ทั้งนี้ ในปีงบประมาณ 2558 ได้กันงบคืนให้กับผู้ขอรับสิทธิที่จะครบระยะเวลาจำนวน 1,600 ล้านบาท โดยครอบคลุมกลุ่มที่ยังไม่แสดงสิทธิอีก 1 แสนรายที่คาดว่าจะมาขอใช้สิทธิเพิ่มเติมไม่เกิน 10% หรือประมาณ 1 หมื่นรายเท่านั้น โดยปัจจุบันมีผู้มาขอใช้สิทธิรับเงินภาษีคืนลดลงมาก เฉลี่ยเดือนละ 100 รายเท่านั้น